Diari Oficial de la Generalitat Valenciana


Sumari del DOGV 7056, del 28-06-2013 (2013/6758)

ORDE 12/2013, de 24 de juny, de la Conselleria d'Infraestructures, Territori i Medi Ambient, per a atendre amb caràcter prioritari ajudes en matèria d'habitatge en situacions de vulnerabilitat especial.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7056

Data del DOGV
:   28-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6758


Data del document
:   24-06-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * ajuda pública

ORDE 12/2013, de 24 de juny, de la Conselleria d'Infraestructures, Territori i Medi Ambient, per a atendre amb caràcter prioritari ajudes en matèria d'habitatge en situacions de vulnerabilitat especial. [2013/6758]  
La Generalitat, dins de la seua línia d'acció d'ajudes en matèria d'habitatge com un dels principals eixos de la seua política social, formula des de fa més de vint anys plans d'habitatge autonòmics per a articular ajudes a sectors de població que en un marc no intervingut podrien tindre problemes per a l'accés a una vivenda. En este context, s'han atorgat ajudes per un import superior als mil dos-cents cinquanta milions d'euros, que s'han dirigit a facilitar tant l'arrendament de vivendes com l'adquisició en règim de propietat.  
  
El context econòmic actual, amb greus restriccions pressupostàries, ha comportat que es produïsquen dilacions en la gestió del pla, i això pot generar en este escenari greus problemes als segments de població amb més dificultats econòmiques, principal subjecte a què es dirigixen les polítiques d'habitatge.  
Per este motiu, i conscients de la necessitat d'alleujar els problemes que esta demora pot provocar sobre els seus beneficiaris en una situació com l'actual, amb importants dificultats també en el mercat creditici, es considera oportú establir a través d'esta orde una via extraordinària que permeta atendre amb caràcter prioritari ajudes en què concorren raons mereixedores d'una protecció social especial.  
  
Amb este objectiu, s'habilita a través d'esta orde un procés a què poden concórrer les persones físiques en situació d'especial vulnerabilitat que complisquen les condicions que en les bases d'esta convocatòria s'establixen, a les quals s'haja notificat concessió d'ajudes subjectes a disponibilitat pressupostària a l'empara dels plans d'habitatge articulats fins al 31 de desembre de 2012.  
Per tot això, atés que hi ha disponibilitat pressupostària i tenint en compte el que disposen els decrets del Consell 113/1996, de 5 de juny; 173/1998, de 2 d'octubre; 86/2001, de 24 d'abril; 92/2002, de 3 de maig; 73/2005, de 8 d'abril; 41/2006, de 24 de març; 81/2006, de 9 de juny; 66/2009, de 15 de maig, i 105/2010, de 25 de juny, pels quals es van aprovar els plans d'habitatge 1996-1999, 1998-2001, 2002-2005, 2004-2007, 2005-2008 i 2009-2012; el Decret 75/2007, de 18 de maig, del Consell, pel qual s'aprova el Reglament de Protecció Pública a l'Habitatge; la Llei 38/2003, de 17 de novembre, General de Subvencions; el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, i la resta de normes d'aplicació general, i en virtut de les facultats conferides en l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març, i el Decret 192/2012, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient,  
  
  
ORDENE  
  
Article 1. Convocatòria i finançament  
Convocar la concessió d'ajudes en matèria d'habitatge a les persones físiques que compten amb resolució de concessió d'ajudes en esta matèria subjecta a disponibilitat pressupostària i que complisquen les condicions que s'establixen en les bases que regulen esta convocatòria.  
L'import global màxim de les ajudes convocades puja a un milió d'euros (1.000.000 €), i es finançarà a càrrec de la línia pressupostària 08.02.01. T 3040000, «Pla d'Habitatge», dels pressupostos de la Generalitat de 2013.  
  
Article 2. Aprovació de les bases  
Aprovar les bases per les quals es regula esta convocatòria, que figuren com a annex 1 d'esta orde, així com el model d'instància, inclòs com a annex 2.  
  
  
DISPOSICIÓ ADDICIONAL  
  
Única. Notificació a la Comissió Europea  
En relació amb la política de la competència de la Unió Europea, les ajudes que es convoquen no necessiten ser notificades o comunicades a la Comissió Europea perquè no falsegen o amenacen de falsejar la competència, de conformitat amb el que establix l'article 107 del Tractat de Funcionament de la Unió Europea.  
  
DISPOSICIONS FINALS  
  
Primera. Delegació de competències  
Es delega en el titular de la Direcció General d'Obres Públiques, Projectes Urbans i Habitatge la facultat de concedir o denegar estes subvencions, i se l'autoritza perquè dicte les resolucions i instruccions que resulten necessàries, com també per a adoptar les mesures oportunes per al desplegament, la interpretació i l'aplicació d'esta orde.  
Així mateix, el titular de la Direcció General podrà resoldre la finalització anticipada de les ajudes convocades, en el cas d'apreciar-se inefectivitat per als objectius perseguits.  
  
Segona. Normativa aplicable  
En tot allò no previst en esta orde serà aplicable la Llei 38/2003, de 17 de novembre, General de Subvencions, i el seu reglament de desplegament, aprovat pel Reial Decret 887/2006, de 21 de juliol; la Llei 8/2004, de 20 d'octubre, de la Generalitat, d'Habitatge de la Comunitat Valenciana; el text refós de la Llei d'Hisenda Pública de la Comunitat Valenciana, aprovat pel Decret Legislatiu de 26 de juny de 1991; la Llei de Pressupostos de la Generalitat Valenciana per a l'exercici 2013, i la normativa reguladora dels plans d'habitatge esmentada adés.  
  
  
Tercera. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
Quarta. Recursos  
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana per mitjà de la interposició del recurs contenciós administratiu corresponent en el termini de dos mesos, comptadors des de l'endemà de la publicació o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
  
València, 24 de juny de 2013  
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
  
ANNEX 1  
  
Bases que regulen la convocatòria per a l'any 2013 de les ajudes extraordinàries per a atendre amb caràcter prioritari ajudes en matèria d'habitatge en situacions de vulnerabilitat especial  
  
Primera. Objecte   
La convocatòria té com a objecte articular ajudes en matèria d'habitatge a persones físiques que complisquen els requisits de caràcter personal establits en estes bases i a les quals s'haja notificat resolució de concessió subjecta a disponibilitats pressupostàries d'ajudes en matèria d'habitatge, la gestió de les quals no haja sigut completada per la conselleria competent en el moment de presentar la seua sol·licitud.  
  
Segona. Beneficiaris  
Podran ser beneficiaris d'esta subvenció les persones físiques en què concórreguen les circumstàncies següents en el moment de presentar la sol·licitud:  
- Comptar amb notificació a favor seu dels servicis territorials d'Habitatge de la conselleria competent en matèria d'habitatge de resolució de concessió d'ajudes subjectes a disponibilitats pressupostàries per complir les condicions requerides per a adquisició de vivenda o ajudes al lloguer (models: vivenda protegida nova construcció, VPNC 511; vivenda usada, VU 511; ajudes vivenda inquilins, AVI 510 o AVI 520; vivenda d'accés concertat, VAC 518).  
- No disposar, cap dels membres de la unitat familiar que hagen de conviure amb el sol·licitant, de vivenda per qualsevol títol legal diferent de la que ha sigut objecte d'ajuda. S'entendrà també que no tenen vivenda els que puguen ser titulars d'alguna en situació de ruïna declarada per l'ajuntament corresponent.  
A l'efecte d'este apartat, es considerarà unitat familiar la formada pel sol·licitant, el seu cònjuge i ascendents o descendents, sempre que convisquen amb ells, almenys durant l'any anterior a la sol·licitud. En els casos de separació legal, o en què no hi haja vincle matrimonial, formaran part de la unitat familiar el pare o la mare i tots els fills que convisquen amb l'un o l'altre.  
- Que concórreguen en ell supòsits de vulnerabilitat especial:  
a. Família nombrosa, de conformitat amb la legislació vigent.  
b. Unitat familiar monoparental amb dos fills a càrrec.  
c. Unitat familiar de què forme part un menor de tres anys.  
d. Dones embarassades.  
e. Persones objecte de mesures de reallotjament.  
f. Persones amb ascendents majors de 65 anys a càrrec de la unitat familiar empadronades amb el sol·licitant i reflectides en la declaració d'IRPF.  
g. Unitat familiar en què algun dels membres tinga declarada discapacitat superior al 33 %, situació de dependència o malaltia que l'incapacite acreditadament de forma permanent per a realitzar una activitat laboral.  
h. Unitat familiar en què, en el cas d'ajuda per a la compra de vivenda, el deutor hipotecari es trobe en situació de desocupació i haja esgotat les prestacions per desocupació.  
i. Unitat familiar en què convisquen, en la mateixa vivenda, una o més persones que estiguen unides amb el titular de la hipoteca, en el cas de compra de vivenda o el seu cònjuge, per vincle de parentiu fins al tercer grau de consanguinitat o afinitat, i que es troben en situació personal de discapacitat, dependència o malaltia greu que els incapacite acreditadament de forma temporal o permanent per a realitzar una activitat laboral.   
j. Unitat familiar en què hi haja una víctima de violència de gènere, d'acord amb el que establix la legislació vigent.  
k. Que la vivenda a què es referix l'ajuda, en el cas de compra de vivenda, siga objecte d'un procediment d'execució hipotecària  
- A més dels supòsits de vulnerabilitat especial, hauran de concórrer les circumstàncies econòmiques següents:  
a. Que el conjunt dels ingressos dels membres de la unitat familiar no supere el límit de 2,5 vegades l'indicador públic de renda d'efectes múltiples (IPREM) anual.  
b. Que, en els quatre anys anteriors a la presentació de la sol·licitud, la unitat familiar haja patit una alteració significativa de les seues circumstàncies econòmiques, en termes d'esforç d'accés a la vivenda.  
  
A estos efectes, s'entendrà que s'ha produït una alteració significativa de les circumstàncies econòmiques quan l'esforç que represente la càrrega hipotecària sobre la renda familiar s'haja multiplicat almenys per 1,5 vegades, en el cas de compra de vivenda.  
c. Que la quota hipotecària, en el cas de ser beneficiari d'ajuda a la compra, resulte superior al 50 % dels ingressos nets del conjunt dels membres de la unitat familiar.  
  
Tercera. Ampliació de l'import global de les ajudes  
L'import global de les ajudes podrà ser ampliat en cas que hi haja disponibilitats pressupostàries, en el supòsit de resultar insuficient per a atendre les peticions que, presentades dins del termini, acrediten posseir els requisits i la resta de condicions establits en estes bases.  
  
Quarta. Sol·licituds i documentació  
1. Les sol·licituds es formalitzaran per mitjà d'instància dirigida a la Direcció General d'Obres Públiques, Projectes Urbans i Habitatge, segons el model que figura en l'annex 2 d'esta orde.  
La sol·licitud la firmarà el peticionari de l'ajuda, i la seua presentació pressuposa l'acceptació incondicionada de les bases de la convocatòria i de les condicions, els requisits i les obligacions que conté.  
  
A la sol·licitud s'adjuntarà la documentació complementària següent, que haurà de ser original o còpia compulsada:  
a) Acreditació de dades de caràcter personal  
1. Document nacional d'identitat del sol·licitant i la resta de membres de la unitat familiar majors de 16 anys i, en cas d'estrangers, permís de treball i residència en vigor. No s'exigirà permís de residència als qui estiguen exclosos d'esta obligació d'acord amb el que establix la legislació estatal.  
2. Llibre de família  
b) Acreditació de dades de caràcter econòmic de tots els membres de la unitat familiar majors de 16 anys:  
1. Fotocòpia de l'última declaració de l'impost sobre la renda de les persones físiques o, en el cas de no estar obligat a presentar-la, certificat d'Hisenda de no haver-la presentat.  
2. Justificant de vida laboral.  
3. En el cas de desocupació: certificat expedit pel Servici Valencià d'Ocupació i Formació, amb indicació dels ingressos percebuts durant els 12 últims mesos anteriors a la data de presentació de la sol·licitud.  
  
4. En el cas de pensió de jubilació, d'incapacitat permanent, d'invalidesa, viudetat, orfandat o altres, prestació de servicis socials o qualsevol altre tipus d'ajuda econòmica: certificat emés per l'organisme competent, amb indicació dels ingressos obtinguts durant els 12 últims mesos anteriors a la data de presentació de la sol·licitud, o certificat negatiu, si és el cas.  
5. Declaració responsable que cap dels membres de la unitat familiar que hagen de conviure amb el sol·licitant és titular de vivenda, per qualsevol títol legal, diferent de la que ha sigut objecte d'ajuda, de conformitat amb el model recollit en l'annex 3.  
c) Documentació acreditativa que concorren en el sol·licitant algun o alguns dels supòsits de vulnerabilitat especial recollits en la base segona.  
2. La presentació de la sol·licitud implicarà l'autorització del tractament automatitzat de les dades que conté i, si és el cas, l'encreuament de les dades amb altres administracions públiques o entitats institucionals, d'acord amb el que establix la Llei Orgànica 15/1999, de 13 de desembre, de Protecció de Dades de Caràcter Personal. L'ús d'estes dades no podrà servir a una finalitat diferent del procés de selecció d'adjudicataris d'ajudes.  
3. La sol·licitud també implicarà l'autorització perquè l'Administració pública competent puga sol·licitar la informació de caràcter tributari, econòmic o patrimonial que siga legalment pertinent, en el marc de la col·laboració establida amb l'Agència Estatal d'Administració Tributària, els centres de gestió cadastral i cooperació tributària, el Col·legi de Notaris i Registradors o amb altres administracions públiques. En la mesura que, a través del dit marc de col·laboració, l'òrgan competent de l'Administració autonòmica puga disposar d'estes informacions, no s'exigirà als interessats l'aportació individual de certificats expedits pels organismes al·ludits, ni la presentació, en original, còpia o certificat, de les seues declaracions tributàries.  
  
  
Quinta. Esmena de la sol·licitud  
En el cas que les sol·licituds siguen incompletes o no posseïsquen els requisits exigits en estes bases, es requerirà l'interessat perquè, en el termini de 10 dies, esmene la falta o adjunte els documents preceptius, amb la indicació que si no ho fa així es considerarà que ha desistit de la seua petició, amb una resolució prèvia motivada de la Direcció General d'Obres Públiques, Projectes Urbans i Habitatge.  
  
Sexta. Termini i lloc de presentació  
1. Les sol·licituds podran presentar-se a partir de l'endemà de la publicació d'esta orde en el Diari Oficial de la Comunitat Valenciana i haurà de reunir la totalitat de la documentació i requisits establits en estes bases en el moment de la presentació. El termini de presentació finalitzarà a les 14.00 hores del dia 31 d'octubre de 2013.  
  
2. Les instàncies de sol·licitud, juntament amb la documentació requerida, es presentarà a la seu de la Conselleria d'Infraestructures, Territori i Medi Ambient, situada al carrer de Castán Tobeñas, número 77 (46212 València). Així mateix, podrà presentar-se en qualsevol dels servicis territorials de les tres províncies, situats a l'avinguda d'Aguilera, número 1 (03708 Alacant); l'avinguda del Mar, número 16 (12220 Castelló de la Plana), i al carrer de Gregori Gea, núm. 27 (46503 València), directament o de qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Comú.   
  
Sèptima. Import de l'ajuda i criteri d'adjudicació  
L'import de la subvenció serà el mateix de la notificació comunicada al seu dia al sol·licitant pels Servicis Territorials d'Habitatge.  
Les ajudes es concediran a les sol·licituds que complisquen els requisits establits en estes bases, per orde d'entrada de les sol·licituds amb la documentació requerida, fins a esgotar les disponibilitats pressupostàries. Tindran prioritat en l'adjudicació els sol·licitants amb una unitat familiar que no supere 1,5 vegades l'IPREM, als quals es concedirà l'ajuda en primer lloc, i, en el cas de quedar fons sobrants, s'adjudicaran les ajudes als sol·licitants d'unitats familiars entre 1,5 i 2,5 vegades l'IPREM.   
  
Octava. Resolució  
El director general d'Obres Públiques, Projectes Urbans i Habitatge, per delegació de la consellera d'Infraestructures, Territori i Medi Ambient que per mitjà d'esta orde se li conferix, resoldrà sobre la concessió de l'ajuda sol·licitada, a proposta d'un òrgan col·legiat integrat per la subdirectora general de Projectes Urbans i Habitatge, el cap del Servici d'Ajudes a l'Habitatge, el cap del Servici de Planificació i Normativa i els caps dels Servicis Territorials d'Habitatge.  
  
La instrucció de l'expedient correspondrà a la Subdirecció General de Projectes Urbans i Habitatge de la Direcció General d'Obres Públiques, Projectes Urbans i Habitatge.  
El termini màxim per a resoldre i notificar la resolució que posarà fi al procediment serà de sis mesos, comptadors a partir de la presentació de la sol·licitud. Transcorregut este termini sense que s'haja dictat i notificat resolució expressa, els interessats podran entendre desestimada la seua sol·licitud.  
Les notificacions de les resolucions d'atorgament es duran a terme de forma individualitzada, d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Novena. Incompatibilitat d'ajudes  
Les ajudes concedides substituiran les que hagen sigut objecte de notificació als sol·licitants amb un objecte idèntic, subjectes a disponibilitat pressupostària, les quals quedaran sense efecte.   
  
Deu. Obligacions i responsabilitats del beneficiari   
El beneficiari queda obligat al compliment de les condicions establides en el pla d'habitatge a l'empara del qual se li havia notificat l'ajuda subjecta a disponibilitat pressupostària ara substituïda, entre les quals la de mantindre el seu domicili habitual i permanent en la vivenda objecte d'ajuda.  
A més, en virtut del que establix la Llei 38/2003, de 17 de novembre, General de Subvencions, queda obligat a:  
- Facilitar qualsevol document o informació que la Direcció General d'Obres Públiques, Projectes Urbans i Habitatge considere necessari per al control del compliment dels fins previstos.  
- Sotmetre's a qualsevol actuació de control financer que corresponga a la Intervenció de la Generalitat, en relació amb les ajudes i subvencions concedides.  
  
Onze. Control i revocació de les subvencions  
1. La Direcció General d'Obres Públiques, Projectes Urbans i Habitatge podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donarà lloc a la revocació de la subvenció concedida i a la devolució de les quanties atorgades, que meritaran els interessos de demora corresponents.  
2. En qualsevol cas, hi seran aplicables les disposicions dels títols II, «Del reintegrament de subvencions», III, «Del control financer de subvencions», i IV, «Infraccions i sancions administratives en matèria de subvencions», de la Llei 38/2003, de 17 de novembre, General de Subvencions.